**Rimma Dimitrijevna Kurutš** (ven. Ри́мма Дми́триевна Ку́руч; 6. toukokuuta 1938 Vatšan piiri, Nižni Novgorodin alue, Neuvostoliitto – 8. heinäkuuta 2019) oli venäläinen, moldovalaistaustainen opettaja, kielitieteilijä ja poliitikko. Hänet tunnetaan Venäjän ulkopuolella erityisesti hänen työstään kiltinänsaamen parissa.

Kurutš opiskeli Alecu Russon valtionyliopistoa edeltäneessä pedagogisessa korkeakoulussa (Бельцкий государственный педагогический институт) Moldovan SNT:n Bălțissa, ja valmistui sieltä diplomin saatuaan opettajaksi (1961). Hän jatkoi Venäjän SFNT:n Kasvatustieteiden akatemian kansallisissa kouluissa aspiranttina (1967) ja sai kasvatustieteen tohtoria vastaavan oppiarvon (kandidat pedagogitšeskih nauk, 1968).

Kurutš työskenteli kyläkoulujen opettajana Moldovassa (1960–1964). Hän työskenteli Tšernivtsin valtionyliopistossa (1968–1975) ja vuodesta 1975 lähtien Murmanskissa. Siellä hänen työpaikkojaan olivat Murmanskin valtiollinen opettajakorkeakoulu, ja Neuvostoliiton tiedeakatemian lingvistiikan instituutin saamen kielen osasto Murmanskissa. Murmanskin opettajakorkeakoulusta muodostettiin sittemmin valtionyliopisto, jonka seuraaja on Murmanskin arktinen valtionyliopisto (ven. Мурманский арктический государственный университет). 

Vuonna 1976 Kurutš kutsui saamelaiset opettajat Aleksandra Antonovan ja Boris Gluhovin työskentelemään kanssaan uuteen työryhmään uuden saamen aakkoston ja oppimateriaalien kehittämiseksi. Sittemmin Kurutš oli laatimassa useita saamen oppimiseen ja opettamiseen liittyviä teoksia työryhmässä, ja ryhmään kuuluivat myös kiltinänsaamelaiset Nina Afanasjeva ja Jekaterina Metškina. Kurutšin johdolla toimineessa työryhmässä kehitettiin kiltinänsaamelle toinen kyrillinen oikeinkirjoitus (ortografia), jossa oli 51 kirjainmerkkiä. Kurutš oli ensimmäisen, 8000 sanan saami–venäjä -sanakirjan (1985) päätoimittaja.

Kurutš toimi jonkin aikaa myös saamelaispolitiikassa, mutta sittemmin monet tehtävät rajattiin syntyperäisille saamelaisille, johon joukkoon Kurutš ei kuulunut.

Vuonna 2010 Kurutšille myönnettiin venäläinen, pohjoisten olojen Za vernost Seveny -ansiomitali (ven. За верность Северу, suom. *Uskollisuudesta pohjoiselle*).

Teoksia
-------

(ote, kesken)

* Антонова А.А. Афанасьева Н.Е. Глухов Б.А. Куруч Р.Д. Мечкина Е.И. Яковлев Л.Д. (1985) Саамско-русский словарь (saami-venäjä sanakirja). Russkii jazyk, Moskova.

Lähteet
-------

1. 1 2  Kurutš Rimma Dimitrijevna (Куруч Римма Дмитриевна) lexicon.dobrohot.org. Viitattu 8.6.2020. (venäjäksi)
2. 1 2 3  Kurutš R. D. (Куруч Р.Д.) *Rossiskije saamy, saami.su*.  Arkistoitu 8.6.2020. Viitattu 8.6.2020. (venäjäksi)
3. ↑  Nika Svetlova: Na 82-m godu žozmi ne stalo Rimmy Dimitrijevny Kurutš. Ona mnogo ljet posvjatila obštšestvennoi rabote (На 82-м году жизни не стало Риммы Дмитриевны Куруч. Она много лет посвятила общественной работе  11.7.2019. Komsomolskaja Pravda - Murmansk, murmansk.kp.ru. Viitattu 8.6.2020. (venäjäksi)
4. ↑  Sovkina Valentina (tinasovkina): Kurutš Rimma Dimitrijevna (Куруч Римма Дмитриевна)  11.7.2019. kolasapmi.com. Viitattu 8.6.2020. (venäjäksi)
5. ↑  LRa (artikkelin kirjoittaja), The Saami : A Cultural Encyclopedia, Suomalaisen Kirjallisuuden Seura, 2005 (ISBN 951-746-506-8, ISSN 0355-1768 ja 2670-2401, viitattu 8 kesäkuuta 2020), s. 363–365 (Saami Studies: Russia/USSR)View and modify data on Wikidata

Aiheesta muualla
----------------

* Rimma Kuruch and Kildin Saami language planning Michaelin Rießlerin kirjoittama nekrologi lehdessä Linguistica Uralica 56:3 (2020)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: ru:Куруч, Римма Дмитриевна 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Israel
* Yhdysvallat

 |
|  |
| Tieteilijät | 
* CiNii

 |

 |